ผงะ พบโครงกระดูกมนุษย์ ตายปริศนา หลังแคมป์พักคนงานในซอยอุดมสุข
เมื่อเวลา 16.00 น. วันที่ 1 ธ.ค.62 ร.ต.อ.ภูมิวัฒนา ฤทธิ์ทอง รอง สว.(สอบสวน) สน.บางนา รับแจ้งเหตุประชาชนพบโครงกระดูก และกะโหลกศีรษะมนุษย์หลังแคมป์พักคนงานก่อสร้างภายในซอยอุดมสุข 27 แขวงและเขตบางนา กรุงเทพฯ จึงรายงานให้ผู้บังคับบัญชาทราบ ก่อนรุดไปตรวจสอบที่เกิดเหตุพร้อมเจ้าหน้าที่ฝ่ายสืบสวน สน.บางนา แพทย์นิติเวช รพ.จุฬาลงกรณ์ เจ้าหน้าที่กองพิสูจน์หลักฐาน และอาสาสมัครมูลนิธิป่อเต็กตึ๊ง,ที่เกิดเหตุอยู่บริเวณป่ารกร้างด้านหลังแคมป์พักคนงานก่อสร้าง เจ้าหน้าที่เข้าตรวจสอบด้วยความทุลักทุเล เนื่องจากเป็นป่ารกทึบ ลึกเข้าไปประมาณ 30 เมตร พบเป็นกะโหลกศีรษะมนุษย์ จำนวน 1 ชิ้น ก่อนนำกำลังปูพรมออกหาชิ้นส่วนที่เหลือ ซึ่งห่างไปอีก 5 เมตร พบโครงกระดูก จำนวน 1 โครง นอกจากนี้ พบเสื้อยืดแขนสั้นติดอยู่กับโครงกระดูก เศษกางเกงขาสั้น กระเป๋าสตางค์สีน้ำตาล 1 ใบ ภายในมีบัตรประชาชน 1 ใบ ระบุชื่อคือ นายอนุรัตน์ ทองด้วง อายุ 36 ปี ชาวจังหวัดสุรินทร์ บัตรเอทีเอ็ม 1 ใบ เจ้าหน้าที่จึงเก็บรวบรวมไว้เป็นหลักฐาน ก่อนนำโครงกระดูกที่พบส่งตรวจพิสูจน์ต่อยังนิติเวช รพ.จุฬาฯ,จากการสอบปากคำ นายดอกรัก เหล่าลูกอินทร์ อายุ 41 ปี ชาวจังหวัดนครสวรรค์ และเป็นผู้พบโครงกระดูกคนแรก เผยว่า ตนทำงานก่อสร้างบ้านอยู่บริเวณดังกล่าวมาประมาณ 1 เดือน ซึ่งด้านหลังที่พักนั้นเป็นป่ารกร้าง และมีบ่อน้ำเล็กๆ จึงเดินเข้าไปเพื่อหาปลา ก่อนจะพบกับกะโหลกศีรษะมนุษย์ จึงรีบวิ่งกลับออกมา และโทรศัพท์แจ้งเจ้าหน้าที่เข้ามาตรวจสอบทันที,เบื้องต้น เจ้าหน้าที่จะสอบปากคำพยานแวดล้อม และติดต่อประสานไปยังญาติของผู้เสียชีวิตเพื่อสอบปากคำเพิ่มเติม ก่อนจะมอบร่างกลับไปประกอบพิธีทางศาสนาต่อไป.
พบโครงกระดูก และกะโหลกศีรษะมนุษย์ หลังแคมป์พักคนงานก่อสร้างภายในซอยอุดมสุข 27 แขวงและเขตบางนา
โครงกระดูกมนุษย์,เจอโครงกระดูก,กะโหลกศีรษะ,เจอกะโหลกมนุษย์,หัวกะโหลก,ซอยอุดมสุข,บางนา,ข่าวทั่วไป